46 - söz 1595 5 pikir 29 Naurız, 2020 sağat 12:07
Qazaqstanda azamattardıñ bilikke degen senimi bwrınnan öte tömen. Beybit künde senimge pısqırmağan bilik karantinniñ kezinde öz sözin ärbir azamatqa jetkize almay dal bolıp jatır. Eñ soraqısı, azamattarmen kommunikaciya jasay almağan bilik ökilderi olarğa “tobır” dep şablon tağıp, öz şarasızdığın aqtauğa tırısıp jatır.
Özin “elita” sanaytın key kisiler osında policeyler men därigerlerdiñ eñbegin änşi men vaynerlerdi ğana tıñdaytın “tobır” dwrıs tüsinbey jatır depti. Snobizmniñ iisi şığatın bwl messedj “Erteñ qırılıp qalsañdar, özderiñnen köriñder” degenge keledi. Logikası “swmdıq” elita ökilderine kelesi swraqtardı qoyğım keledi:
Policeylerdi sayasi rejimniñ küzetşisine aynaldırğan “tobır” ma älde “elita” ma?
Policeylerdi azamattardıñ qauipsizdigine beyjay qarap, “musor” atalatınday deñgeyge jetkizgen “tobır” ma älde “elita” ma?
Mwğalimder men därigerlerdi sayasi nauqandarğa paydalanu arqılı “qwl” qılğan “tobır” ma älde “elita” ma?
Mwğalimder men därigerlerdiñ eñbegin “qwldıñ” eñbegine teñep, olarğa külkili aylıq tölep kele jatqan “tobır” ma älde “elita” ma?
Mwğalimder men därigerlerdi “qwlğa” aynaldıru arqılı bizdiñ qoğamda olardı luzer qılğan “tobır” ma älde “elita” ma?
Söz bostandığın twnşıqtırıp, memlekettik telekanaldar arqılı änşi-pänşilerden kul't jasağan “tobır” ma älde “elita” ma?
Änşi-pänşilerdi Nwr Otannıñ partiyalıq tizimine qosıp, olardan sayasi qayratker jasağan “tobır” ma älde “elita” ma?
“Salem Social”-ge milliondardı qwyıp, vaynerlerden “rolevaya model'” jasağan “tobır” ma älde “elita” ma?
Elde birde-bir täuelsiz BAQ qaldırmay, azamattardıñ cenzurasız aqparattı äleumettik jeliden ğana izdeytin küyge jetkizgen “tobır” ma älde “elita” ma?
Eldegi bilim men ğılımdı jäne medicinanı konspirologiyanıñ janında şarasız küyge tüsirgen “tobır” ma älde “elita” ma?
Qwday betin aulaq qılsın, ärine. Biraq koronavirustı mıñdağan kazaqstandıq jwqtıratın bolsa, “tobır” men “elita” bolıp bölinudiñ kökesin sonda köremiz. Bölinistiñ kökesin onsız da bärimiz jolamauğa tırısatın memlekettik auruhanalarğa bay-bağlandardıñ, atqaminerlerdiñ jäne “tobırdıñ” küni qatar tüskende köremiz.
Qazir Reseyde memauruhanalarğa senbeytin jäne olarda emdelmeytin baylar üylerine ornatu üşin qwnı şamamen $22,500 twratın IVL apparattarın jappay satıp alıp jatır eken (Qazaqstanda da oligarhtar IVL apparattarın äldeqaşan üylerine ornatıp qoyuı da mümkin). Ekspertterdiñ aytuınşa, ol apparatqa nauqastıñ küni tüskende onı aman alıp qalu üşin "IVL"-di dwrıs paydalana biletin mamandar men täjiribeli därigerler kerek. YAğni, sın sağatta sırtqa şığa almay qalğan baylar eldegi mıqtı därigerlerge “qwda tüsui” mümkin. Osılayşa därigerler etikalıq tañdau jasaumen betpe-bet kelui mümkin…
Qazirgi bizdiñ därigerlerdiñ jankeştiligine qarap, äli de bolsa ar-ojdanın ädiletsiz jüye sındıra almağan därigerler elimizde köp dep senemin.
P-sı: Koronavirustı jeñudiñ qazirgi eñ tiimdi jolı – üyde otıru. Adamdarmen offlayn qarım-qatınas jasaudı karantin bitkenşe toqtatu. Osınday qısıltayañ kezde jwrtqa “tobır” dep şablon tağudıñ ornına “elita” öz küşin azamattarğa tüsinikti tilmen koronavirustı jeñu üşin ärbir adam öz ülesin qosuı kerek ekenin, memleketten mwqtaj jandarğa äleumettik kömek qalay beriletin tüsindiruge jwmsauı kerek.
Äytpese, 30 jıl boyı halıqtı “tobır” körip, logikağa müldem kelmeytin aqıl aytudan birnärse şıqsa, osı uaqıtqa deyin şığar edi ğoy.
Şalqar Nwrseyittiñ äleumettik jelidegi jazbası